Sostegn aes fameis, vie libare al gnûf fonts pai fits
Al è timp dai 26 Avrîl ai 31 di Mai par presentâ domande
A puedin vê il benefici chei che a son residents intal Comun di Udin cuntun Ise no parsore dai 31.130 euros
Publicât: 21|04|2010
Di: Udinè e-magazine del Comune di Udine
Al è timp dai 26 Avrîl ai 31 di Mai (fin ai 30 di Jugn dome pai proprietaris che a metin a disposizion cjasis o apartaments vueits a incuilins cun redit bas) par presentâ domande pai beneficis economics dal fonts pai fits. Lu à fissât la Zonte, che e à fat bon il bant 2010 dal fonts dedicât aes spesis pai fits.
A puedin fâ domande pal contribût di sostegn al paiament dal fit (pal an 2009) i nuclis familiârs cuntun Indicadôr de Situazion Economiche (Ise) che nol va parsore dai 31.130 euros. Chest nivel al è tirât sù a 34.243 euros pai nuclis familiârs che a son in situazions di debilece sociâl particolâr, tant che anzians, cubiis zovins, disabii e gjenitôrs cun minôrs a caric. I impuarts dal contribût, che a vegnin calcolâts prin di dut su la cuote dal fit, ma dopo ancje sul pês dal fit sul redit, cuntun impuart massim di podê erogâ di 3.100 euros pai nuclis cun Ise compagn o plui bas di 11.150 euros e di 2.325 euros par chei che cun Ise compagn o plui bas di 16.420 euros, a saran ripartîts in proporzion, daûr dal numar di domandis rivadis e daûr dai fonts metûts a disposizion de Regjon. A puedin presentâ domande i residents intal Comun di Udin che a vedin un contrat di fit.
Rispiet al an prime, cuant che la normative regjonâl e domandave almancul 10 agns di residence seguitive in Italie (e di chei 5 in regjon), cul bant 2010 a puedin vê il benefici i citadins residents in Italie di almancul 10 agns (e di chescj 1 in regjon) ancje se no son seguitîfs. Lis gnovis regulis regjonâls a metin sul stes plan la residence e la ativitât lavorative. Di chest an, di fat, il bant al è viert ancje ai residents fûr regjon che a lavorin intune dite che la sô sede e je tal teritori comunâl e che a vedin un contrat di fit. In complès si spiete plui di 2 mil domandis, par un totâl di plui di 3 milions di euros. “Diviers di ce che al sucêt in altris Comuns, dulà che i contribûts a vegnin dâts fûr fin a esauriment dai fonts e su la fonde di une graduatorie – al dîs l’assessôr ai Servizis Sociâi Antonio Corrias –, a Udin ducj chei che a fasin domande a varan un finanziament, in misure proporzionâl”. Pal moment la Zonte comunâl, par integrâ i impuarts stanziâts de Regjon e dal Stât, e à metût a disposizion une cuote di plui o mancul 400 mil euros par rispuindi a dutis lis domandis che a rivaran.
Intal test dal bant la aministrazion comunâl e à volût meti cierts elements in plui a pro dai citadins. Cemût che al sucêt in pôcs altris Comuns in Italie, il contribût a podaran vêlu ancje personis separadis che a vedin scugnût cjapâ une abitazion a fit dopo che il judiç al à assegnât al coniugât la cjase dulà che a stevin. Infin, in câs di intart tai paiaments, l’incuilin al podarà domandâ che il contribût al ledi dret al proprietari, evitant cussì il câs di jessi sfratât. “Pes fassis debilis de popolazion al pues pardabon jessi un respîr di ossigjen, soredut in chest moment di crisi economiche grave – al osserve Corrias –. Cun di plui e je une garanzie pai proprietaris, che a san di podê contâ su la cuviertidure de aministrazion comunâl”. A pet dal an passât, par altri, si slungje il timp di racuelte des domandis. “Par vignî incuintri des esigjencis di chei che a domandin e soredut dai proprietaris – al rimarche Corrias –, che cussì a varan plui timp par cjatâ un incuilin, o vin slungjât il timp di racuelte, garantint ancje la viertidure straordenarie de sabide”.
I citadins interessâts a varan di scrivi la domande tal model specific che a puedin cjatâ intai uficis comunâi e tal sît www.comune.udine.it e presentâle li dal banc dal Centri Polifunzionâl Micesio, in Borc Disore (via Superiore) 3. Il servizi di racuelte des domandis al sarà garantît di une scuadre di lavoradôrs utii pe societât, che propit in chescj dîs a son daûr a completâ la lôr formazion. Il banc al sarà viert lunis dopomisdì, des 13,45 aes 17,45 e, dal martars ae sabide des 8,30 aes 12,30 ma si podarà jessi ricevûts dome daûr prenotazion, clamant par telefon i numars 0432.228294 (i operadôrs a rispuindaran lunis des 9,00 aes 12,00 e dal martars al vinars des 14,00 aes 17,00) e 0432.271035 (i operadôrs a rispuindaran dal lunis al vinars des 9,00 aes 12,00). A saran lassadis fûr dal benefici lis domandis presentadis in maniere divierse di ce che al è previodût dal Bant comunâl. “Ducj i citadins che a volaran vê il benefici a saran ricevûts di un operadôr – al rimarche Corrias –. In chest mût no saran codis e nancje problemis pai citadins, tant che par esempli la presentazion di domandis incompletis”. Si invide i citadins a lâ tal apontament cun dute la documentazion, miôr se za fotocopiade (domande scrite; contrat dal fit; ricevudis di paiament dal fit pal an 2009; ricevude di paiament de impueste di regjistri; atestazion Ise in cors di validitât e inzornade pal nucli familiâr anagrafic; altre documentazion previodude dal bant). Par altris informazions si pues domandâ al ufici Abitâ Sociâl e progjets speciâi, in viâl Duodo 77 (tel. 0432 271900 – 271660 – 271696 – 271491).
No related posts.
Articoli correlati elaborati dal plugin Yet Another Related Posts.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn eng_Latn eng_Latn